ארנסטו סדייו פונסה דה לאון (בספרדית: Ernesto Zedillo Ponce de León; נולד ב-27 בדצמבר 1951) הוא כלכלן ופוליטיקאי מקסיקני שכיהן כנשיא מקסיקו בין השנים 1994 ל-2000. סדייו היה האחרון ברצף נשיאים מטעם המפלגה המהפכנית המוסדית (PRI), ששלטה במקסיקו מאז 1929.
סדייו נולד במקסיקו סיטי, ובבגרותו למד כלכלה במכון הפוליטכני הלאומי. לאחר מכן החל לעבוד בבנק המרכזי של מקסיקו. בשנת 1987 התמנה לסגן השר לתכנון ובקרה תקציבית, ובשנת 1988 היה לשר במשרד זה. ב-1992 התמנה לשר החינוך בממשלו של קרלוס סלינס.
לאחר רצח לואיס דונלדו קולוסיו ב-1994, היה סדייו למועמד ה-PRI לתפקיד הנשיא. הוא גבר על יריביו ממפלגת הפעולה הלאומית וממפלגת המהפכה הדמוקרטית, זכה ב-48.69% מהקולות וניצח בבחירות. ימים ספורים לאחר כניסתו של סדייו לתפקיד, פרץ במקסיקו המשבר הכלכלי הגדול ביותר בהיסטוריה של המדינה. המשבר הסתיים לאחר שורה של רפורמות ופעולות שנקט סדייו, ולאחר שארצות הברית העניקה למקסיקו הלוואה בסך 50 מיליארד דולרים.
אוחזר מתוך "https://he.wikipedia.org/w/index.php?title=ארנסטו_סדייו&oldid=21028853"